
LIETUVOS RESPUBLIKOS
MIŠKŲ ĮSTATYMO NR. I-671 7 STRAIPSNIO PAKEITIMO 
ĮSTATYMAS

2020 m.		d. Nr.  
Vilnius

1 straipsnis. 7 straipsnio pakeitimas
1. Papildyti 7 straipsnį 6 dalimi:
„6. Valstybinė mokesčių inspekcija prie Lietuvos Respublikos finansų ministerijos kartu su Aplinkos ministerija ar jos įgaliotomis institucijomis kontroliuoja, ar teisingai apskaičiuoti ir deklaruoti atskaitymai nuo pajamų už parduotą žaliavinę medieną ir nenukirstą mišką. Patikrinimo rezultatai įforminami Aplinkos ministerijos ar jos įgaliotos institucijos nustatyta tvarka, suderinta su Valstybine mokesčių inspekcija prie Lietuvos Respublikos finansų ministerijos.“
2. Papildyti 7 straipsnį 7 dalimi:
„7. Valstybinės mokesčių inspekcijos prie Lietuvos Respublikos finansų ministerijos individualūs administraciniai aktai (sprendimai), pagal kuriuos apskaičiuoti ir nurodyti sumokėti atskaitymai nuo pajamų už parduotą žaliavinę medieną ir nenukirstą mišką ir (ar) su šiuo atskaitymu susiję baudos, delspinigiai ar palūkanos, atsisakyta grąžinti (įskaityti) atskaitymo permoką ar sumokėtą per didelę baudą, delspinigius ar palūkanas, atliktas atskaitymo permokos, baudos, delspinigių ar palūkanų įskaitymas (grąžinimas), neatleista nuo baudų, delspinigių arba palūkanų mokėjimo, skundžiami Mokestinių ginčų komisijai Lietuvos Respublikos ikiteisminio ginčų dėl mokesčių nagrinėjimo tvarkos įstatymo nustatyta tvarka.“

2 straipsnis. Įstatymo įsigaliojimas, įgyvendinimas ir taikymas
1. Šis įstatymas, išskyrus šio straipsnio 2 dalį, įsigalioja 2021 m. liepos 1 d.
2. Lietuvos Respublikos aplinkos ministerija ar jos įgaliota institucija iki 2021 m. birželio 30 d. priima šio įstatymo įgyvendinamuosius teisės aktus.
3. Skundai, įteikti paštui tiesiogiai arba išsiųsti elektroninių ryšių priemonėmis iki šio įstatymo įsigaliojimo, nagrinėjami iki šio įstatymo įsigaliojimo galiojusia tvarka.


Skelbiu šį Lietuvos Respublikos Seimo priimtą įstatymą.

